WIE HEERS IN U LEWE?Druk | E-PosHannes Ollewagen
Ons lees in Galasiërs 5 hoe ‘n Geesbeheerde lewe daaruitsien. Ons lees ook in teenstelling hoe ‘n lewe en die optrede van ‘n persoon lyk wat nie deur die Gees van God beheer word nie. In plaas daarvan dat ons sondermeer sê dat ons lewens deur God regeer word, laat ons dit toets teen die onfeilbare maatstaf van die Woord. ‘n Geesbeheerde persoon se lewe word gekenmerk deur die vrugte van die Gees wat daarin voortgebring word, nl. liefde, blydskap, vrede, lankmoedigheid, vriendelikheid, goedheid, getrouheid, sagmoedigheid, selfbeheersing. Daarteenoor word ‘n persoon wat in die begeerlikheid van die vlees wandel en nie deur die Gees gelei word nie se lewe ook deur die werke van die vlees gekenmerk. Die vleeslike lewenswandel van owerspel, hoerery, onreinheid, ongebondenheid, afgodery, towery, vyandskap, twis, jaloersheid, toornigheid, naywer, tweedrag, partyskap, afguns, moord, dronkenskap, brassery en dergelike dinge word in verse 19-21 van Galasiërs 5 beskryf.
Ons sien biddae en allerhande godsdienstige byeenkomste dwarsdeur die land, maar die getroue eerbiediging van die Sabbat wat deur God self geheilig is, ontbreek. Die mens kan sy eie biddae reël, maar dit wat God as insetting gegee het, word nie getrou nagekom nie! Ligsinnigheid en lawwigheid is ‘n algemene gesig in die samelewing, maar ware blydskap is skaars. ‘n Oppervlakkige en kunsmatige vrede word oraloor verkondig, maar die realiteit van ‘n rassespanning wat op ‘n mespunt beweeg, is so duidelik soos daglig. Daar is selfs diegene wat selfbeheersing as vrug van die Gees totaal ignoreer en binne kerklike kringe die najaag van vuile begeerlikheid van die vlees probeer regverdig. Dit word natuurlik gedoen onder die misleiding van “liefde”, maar dit is ‘n liefde vir die ongeregtigheid eerder as vir God wat daar seëvier.
Besoekers aanlynOns het 827 gaste aanlyn